b'\n_START_ARTICLE_\nG\xc3\xb6teborgs-Posten\n_START_PARAGRAPH_\nG\xc3\xb6teborgs-Posten (GP) er en regionalt dagblad, der udgives i G\xc3\xb6teborg, Sverige. Avisen distribueres hovedsageligt i det vestlige G\xc3\xb6taland og er med sit oplag p\xc3\xa5 245.000 og et dagligt l\xc3\xa6sertal p\xc3\xa5 573.000 (2008) den st\xc3\xb8rste avis i Vestsverige og den n\xc3\xa6stst\xc3\xb8rste i hele landet, overg\xc3\xa5et af Dagens Nyheter og efterfulgt af Svenska Dagbladet. Politisk er avisen liberal._NEWLINE_Avisen blev grundlagt i 1813 og udkom i f\xc3\xb8rste omgang kun frem til 1822. I 1859 blev udgivelsen genoptaget, og frem til 1872 var David Felix Bonnier (1822\xe2\x80\x931872) redakt\xc3\xb8r. Siden 1939 har avisen udkommet alle ugens syv dage. Avisens netavis, GP.se, blev lanceret i 1995. Siden 2004 har avisen udkommet i kompaktformat._NEWLINE_Siden 1944 har avisen v\xc3\xa6ret G\xc3\xb6teborgs st\xc3\xb8rste annoncemedie. Op til 40 procent af avisen er annoncer. I 2006 passerede G\xc3\xb6teborgs-Postens annonceoms\xc3\xa6tning 860 mio. svenske kroner.'